KOMISSION TÄYTÄNTÖÖNPANOASETUS (EU) 2022/1916,

annettu 7 päivänä lokakuuta 2022,

täytäntöönpanoasetuksen (EU) 2018/2019 muuttamisesta siltä osin kuin on kyse tietyistä Moldovasta peräisin olevien Juglans regia L. -lajin istutettaviksi tarkoitetuista kasveista

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 42 artiklan 4 kohdan ensimmäisen alakohdan,

sekä katsoo seuraavaa:

(1) Komission täytäntöönpanoasetuksessa (EU) 2018/2019 (2) vahvistetaan alustavan riskinarvioinnin perusteella luettelo vakavan riskin kasveista, kasvituotteista ja muista tavaroista.

(2) Komission täytäntöönpanoasetuksessa (EU) 2018/2018 (3) vahvistetaan erityiset säännöt menettelystä, jota on noudatettava asetuksen (EU) 2016/2031 42 artiklan 4 kohdassa tarkoitetun riskinarvioinnin tekemiseksi vakavan riskin kasveille, kasvituotteille ja muille tavaroille.

(3) Alustavan riskinarvioinnin perusteella täytäntöönpanoasetuksen (EU) 2018/2019 liitteeseen sisällytettiin vakavan riskin kasveina 34 istutettaviksi tarkoitettujen kasvien sukua, joista yksi on Juglans L. -suku, sekä yksi laji, jotka ovat peräisin kaikista kolmansista maista.

(4) Moldova toimitti 4 päivänä maaliskuuta 2020 komissiolle pyynnön, joka koski yhden tai kahden vuoden ikäisten Juglans regia L. -lajin paljasjuuristen, lepotilassa olevien, lehdettömien istutettaviksi tarkoitettujen vartettujen kasvien ja perusrunkojen vientiä unioniin. Pyynnön tueksi esitettiin asiaa koskevat tekniset asiakirjat.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 25 päivänä maaliskuuta 2021 tieteellisen lausunnon (4) Moldovasta peräisin oleviin, istutettaviksi tarkoitettuihin Juglans regia -kasveihin liittyvästä hyödykkeen riskinarvioinnista. Elintarviketurvallisuusviranomainen ei havainnut asianomaisten istutettaviksi tarkoitettujen kasvien kannalta merkityksellisiä tuhoojia.

(6) Elintarviketurvallisuusviranomainen muutti tieteellistä lausuntoa 23 päivänä kesäkuuta 2022 niin, että Xiphinema rivesi (EU:n ulkopuoliset populaatiot) sisältyy siihen asianomaisten istutettaviksi tarkoitettujen kasvien kannalta merkityksellisenä tuhoojana, ja arvioi asiakirja-aineistossa kyseisen tuhoojan osalta kuvatut riskinvähentämistoimenpiteet sekä sen, millä todennäköisyydellä asianomaiset istutettaviksi tarkoitetut kasvit ovat kyseisestä tuhoojasta vapaita. Xiphinema rivesi (EU:n ulkopuoliset populaatiot) luetellaan komission täytäntöönpanoasetuksen (EU) 2019/2072 (5) liitteessä II olevan A osan 4 jaksossa unionikaranteenituhoojana, jonka ei tiedetä esiintyvän unionin alueella.

(7) Kyseisen lausunnon perusteella Moldovasta peräisin olevien Juglans regia L. -lajin enintään kahden vuoden ikäisten paljasjuuristen, lepotilassa olevien, lehdettömien istutettaviksi tarkoitettujen vartettujen kasvien ja perusrunkojen tuonnista unioniin aiheutuvaa kasvinterveysriskiä pidetään hyväksyttävänä edellyttäen, että täytäntöönpanoasetuksen (EU) 2019/2072 liitteessä VII vahvistettuja erityisiä tuontivaatimuksia noudatetaan.

(8) Sen vuoksi Moldovasta peräisin olevia Juglans regia L. -lajin enintään kahden vuoden ikäisiä paljasjuurisia, lepotilassa olevia, lehdettömiä istutettaviksi tarkoitettuja vartettuja kasveja ja perusrunkoja ei olisi enää pidettävä vakavan riskin kasveina.

(9) Täytäntöönpanoasetuksen (EU) 2018/2019 liitettä olisi sen vuoksi muutettava.

(10) Terveys- ja kasvinsuojelutoimista tehdystä Maailman kauppajärjestön sopimuksesta (6) johtuvien unionin velvoitteiden noudattamiseksi kyseisten hyödykkeiden tuontia olisi jatkettava mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetuksen (EU) 2018/2019 liite tämän asetuksen liitteen mukaisesti.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2018/2019, annettu 18 päivänä joulukuuta 2018, väliaikaisen luettelon laatimisesta asetuksen (EU) 2016/2031 42 artiklassa tarkoitetuista vakavan riskin kasveista, kasvituotteista tai muista tavaroista sekä luettelon laatimisesta kyseisen asetuksen 73 artiklassa tarkoitetuista kasveista, joille ei tarvita kasvinterveystodistusta unioniin tuomista varten (EUVL L 323, 19.12.2018, s. 10).

(3) Komission täytäntöönpanoasetus (EU) 2018/2018, annettu 18 päivänä joulukuuta 2018, Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä (EUVL L 323, 19.12.2018, s. 7).

(4) EFSA PLH Panel (kasvien terveyttä käsittelevä EFSAn lautakunta), 2021, Scientific Opinion on the commodity risk assessment of Juglans regia plants from Moldova, EFSA Journal 2021;19(5):6570, s. 27, https://doi.org/10.2903/j.efsa.2021.6570

(5) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(6) Terveys- ja kasvinsuojelutoimia koskeva Maailman kauppajärjestön sopimus (hyväksytty 15. huhtikuuta 1994 ja tullut voimaan 1. tammikuuta 1995), UNTS nide 1867, s. 493 (SPS-sopimus); Maailman kauppajärjestö, https://www.wto.org/english/tratop_e/sps_e/spsagr_e.htm